[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.8.2009

COM(2009) 424 τελικό

2009/0117 (CNS)

Πρόταση

ΟΔΗΓIΑ ΤΟΥ ΣΥΜΒΟΥΛIΟΥ

για την τροποποίηση της οδηγίας 2000/29/ΕΚ όσον αφορά την ανάθεση εργαστηριακών δοκιμών

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

Τα τελευταία χρόνια επανέρχεται συνεχώς στη συζήτηση ανάμεσα στα κράτη μέλη και την Επιτροπή το θέμα της ανάθεσης των καθηκόντων εργαστηρίων σε επικουρικούς οργανισμούς στο πλαίσιο επίσημων ελέγχων που πρέπει να πραγματοποιηθούν από αρμόδιες αρχές των κρατών μελών στον φυτοϋγειονομικό τομέα (άρθρο 2 παράγραφος 1 στοιχείο ζ) σημείο ii) της οδηγίας 2000/29/ΕΚ[1]).

Τα κράτη μέλη ανέφεραν επανειλημμένα τις δυσκολίες όσον αφορά την αναδιοργάνωση των εθνικών υπηρεσιών τους φυτοπροστασίας με βάση τις ισχύουσες διατάξεις της νομοθεσίας της ΕΕ για την υγεία των φυτών, σύμφωνα με τις οποίες οι οργανισμοί στους οποίους μπορούν να ανατεθούν καθήκοντα εργαστηρίων, μπορούν να ανατεθούν αποκλειστικώς ειδικά καθήκοντα δημοσίου συμφέροντος.

Οι διατάξεις περί ανάθεσης εισήχθησαν στην οδηγία το 1991. Από τότε, η δομή και τα καθήκοντα των φυτοϋγειονομικών αρχών των κρατών μελών έχουν εξελιχθεί. Σε πολλά κράτη μέλη οι οργανισμοί στους οποίους θα μπορούσαν να ανατεθούν οι επίσημες εργαστηριακές αναλύσεις (πανεπιστήμια και ερευνητικά ιδρύματα, ιδιωτικά εργαστήρια) συχνά δεν πληρούν τις απαιτήσεις του άρθρου 2 παράγραφος 1 στοιχείο ζ) σημείο ii) της οδηγίας 2000/29/ΕΚ και μπορεί επίσης να εμφανιστεί πιθανός κίνδυνος σύγκρουσης συμφερόντων. Ωστόσο, είναι αναγκαία η συμμετοχή αυτών των οργανισμών για πολύ ειδικές αναλύσεις με σκοπό την ανίχνευση και την επιβεβαίωση των επιβλαβών οργανισμών οι οποίοι δεν εμφανίζονται στην ΕΕ και για τους οποίους η εμπειρογνωμοσύνη είναι περιορισμένη. Επίσης, οι εργαστηριακές δοκιμές που πραγματοποιούνται σύμφωνα με την οδηγία 2000/29/ΕΚ αποτελούν καθήκοντα εξαιρετικά τεχνικής φύσης που απαιτούν πολύ διαφορετικές τεχνικές εγκαταστάσεις και πολύ ειδικευμένο και δυσεύρετο προσωπικό εργαστηρίου.

Προκειμένου να προσαρμοστούν οι απαιτήσεις της ανάθεσης εργαστηριακών δοκιμών στις υφιστάμενες ανάγκες, θεωρείται σκόπιμο να τροποποιηθεί βραχυπρόθεσμα το άρθρο 2 παράγραφος 1 στοιχείο ζ) σημείο ii) της οδηγίας 2000/29/ΕΚ. Σε μια ομάδα εργασίας του Συμβουλίου η οποία συνεδρίασε το Δεκέμβριο του 2007, η πλειοψηφία των Προϊσταμένων Φυτοϋγειονομικών Υπηρεσιών (COPHS) υποστήριξαν αυτή την άποψη.

Διαβούλευση με τα ενδιαφερόμενα μέρη και εκτίμηση των επιπτώσεων

Τον Απρίλιο του 2008 συντάχθηκε μια διερευνητική μελέτη στην οποία παρουσιάστηκε το θέμα. Λόγω των περιορισμένων επιπτώσεων των προτεινόμενων αλλαγών, δεν θεωρήθηκε αναγκαίο να εκπονηθεί πλήρης εκτίμηση επιπτώσεων των προτεινόμενων αλλαγών.

Νομικά στοιχεία της πρότασης

Οι προτεινόμενες τροποποιήσεις στο άρθρο 2 παράγραφος 1 στοιχείο ζ) σημείο ii) της οδηγίας 2000/29/ΕΚ θα περιλαμβάνουν:

- μια διάταξη που θα επιτρέπει στα νομικά πρόσωπα στα οποία ανατίθεται η εκτέλεση καθηκόντων να διευρύνουν τις δραστηριότητές τους με άλλες δραστηριότητες εργαστηριακών δοκιμών εκτός από εκείνες που αναφέρονται στην οδηγία αυτή·

- μια διάταξη που θα επιτρέπει την ανάθεση εργαστηριακών δοκιμών σε νομικά πρόσωπα στα οποία δεν έχουν ανατεθεί αποκλειστικώς ειδικά καθήκοντα δημοσίου συμφέροντος στο πλαίσιο της οδηγίας·

- και στις δύο περιπτώσεις, οι διατάξεις εξασφαλίζουν ότι τα καθήκοντα που έχουν ανατεθεί και προβλέπονται από την οδηγία παραμένουν υπό την εξουσία και τον έλεγχο των επίσημων οργανισμών σε ένα κράτος μέλος και ότι αυτοί οι επίσημοι οργανισμοί ελέγχουν κατά πόσο τα εν λόγω νομικά πρόσωπα είναι αμερόληπτα και δεν τίθεται για αυτά θέμα σύγκρουσης συμφερόντων όσον αφορά την εκτέλεση των καθηκόντων που τους ανατίθενται.

Δημοσιονομικές επιπτώσεις

Η παρούσα πρόταση οδηγίας του Συμβουλίου δεν έχει δημοσιονομικές επιπτώσεις για τον προϋπολογισμό της Κοινότητας.

2009/0117 (CNS)

Πρόταση

ΟΔΗΓIΑ ΤΟΥ ΣΥΜΒΟΥΛIΟΥ

της

για την τροποποίηση της οδηγίας 2000/29/ΕΚ όσον αφορά την ανάθεση εργαστηριακών δοκιμών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

1. Σύμφωνα με την οδηγία 2000/29/ΕΚ του Συμβουλίου της 8ης Μαΐου 2000 περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας[3], οι επίσημοι οργανισμοί μπορούν να αναθέτουν την εκτέλεση των καθηκόντων τους που αναφέρονται σε αυτή την οδηγία, συμπεριλαμβανομένων των εργαστηριακών δοκιμών, σε νομικό πρόσωπο, στο οποίο έχουν ανατεθεί, δυνάμει των επισήμως εγκριθέντων καταστατικών του, αποκλειστικώς ειδικά καθήκοντα δημοσίου συμφέροντος.

2. Οι εργαστηριακές δοκιμές οι οποίες πραγματοποιούνται στο πλαίσιο της οδηγίας 2000/29/ΕΚ είναι εξαιρετικά τεχνικής φύσης και αφορούν διάφορους επιστημονικούς τομείς. Οι δοκιμές αυτές απαιτούν ένα ευρύ φάσμα διαφορετικών και δαπανηρών τεχνικών εγκαταστάσεων και πολύ ειδικευμένο προσωπικό εργαστηρίων ικανό να προσαρμόζεται στην ταχεία εξέλιξη της μεθοδολογίας διάγνωσης. Ο αριθμός των δοκιμών που πραγματοποιούνται αυξήθηκε τα τελευταία χρόνια. Κατά συνέπεια, είναι όλο και πιο δύσκολο να βρεθούν νομικά πρόσωπα τα οποία να πληρούν όλες τις απαραίτητες απαιτήσεις.

3. Για τους λόγους αυτούς, είναι σκόπιμο να προβλεφθεί ότι οι πολυάριθμες και διαφορετικές εργαστηριακές δοκιμές που απαιτούνται σύμφωνα με την οδηγία 2000/29/ΕΚ μπορούν να ανατεθούν, εκτός από τα νομικά πρόσωπα στα οποία ανατίθενται αποκλειστικώς ειδικά καθήκοντα δημοσίου συμφέροντος, και σε νομικά πρόσωπα τα οποία δεν πληρούν αυτή την απαίτηση, όπως π.χ. πανεπιστήμια, ερευνητικά ιδρύματα ή ιδιωτικά εργαστήρια, υπό τον όρο ότι πληρούν ορισμένες προϋποθέσεις.

4. Παράλληλα, πρέπει να επιτραπεί στα νομικά πρόσωπα στα οποία ανατίθεται η εκτέλεση καθηκόντων σύμφωνα με την οδηγία 2000/29/ΕΚ να χρησιμοποιούν τα εργαστήριά τους για δραστηριότητες εργαστηριακών δοκιμών οι οποίες δεν συμπεριλαμβάνονται στα ειδικά καθήκοντά τους δημοσίου συμφέροντος.

5. Επομένως, το άρθρο 2 παράγραφος 1 στοιχείο ζ) της οδηγίας 2000/29/ΕΚ πρέπει να τροποποιηθεί αναλόγως.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 2 παράγραφος 1 στοιχείο ζ) της οδηγίας 2000/29/ΕΚ, το δεύτερο εδάφιο αντικαθίσταται από το ακόλουθο κείμενο:

«Οι επίσημοι οργανισμοί ενός κράτους μέλους μπορούν, σύμφωνα με την εθνική νομοθεσία, να αναθέτουν την εκτέλεση των καθηκόντων τους που αναφέρονται στην παρούσα οδηγία, υπό την εξουσία και τον έλεγχό τους, σε νομικό πρόσωπο δημόσιου ή ιδιωτικού δικαίου, υπό τον όρο ότι το νομικό αυτό πρόσωπο και τα μέλη του δεν πορίζονται κανένα προσωπικό όφελος από το αποτέλεσμα των μέτρων. Οι επίσημοι οργανισμοί ενός κράτους μέλους εξασφαλίζουν ότι σε αυτό το νομικό πρόσωπο έχουν ανατεθεί, δυνάμει των επισήμως εγκριθέντων καταστατικών του, αποκλειστικώς ειδικά καθήκοντα δημοσίου συμφέροντος, με εξαίρεση τις εργαστηριακές δοκιμές τις οποίες μπορεί να διενεργήσει αυτό το νομικό πρόσωπο έστω και αν δεν συμπεριλαμβάνονται στα ειδικά καθήκοντά του δημοσίου συμφέροντος.

Εντούτοις, παρά τη δεύτερη περίοδο του δεύτερου εδαφίου, οι επίσημοι οργανισμοί ενός κράτους μέλους μπορούν να αναθέσουν τις εργαστηριακές δοκιμές που αναφέρονται στην παρούσα οδηγία σε νομικό πρόσωπο το οποίο δεν τηρεί αυτή τη διάταξη, υπό τον όρο ότι ο σχετικός επίσημος οργανισμός εξασφαλίζει καθ’ όλη τη διάρκεια της ανάθεσης ότι το νομικό πρόσωπο στο οποίο ανατίθενται οι εργαστηριακές δοκιμές παραμένει αμερόληπτο και ότι δεν υπάρχει σύγκρουση συμφερόντων μεταξύ της άσκησης των καθηκόντων που του ανατέθηκαν και των άλλων δραστηριοτήτων του.»

Άρθρο 2

Τα κράτη μέλη εγκρίνουν και δημοσιεύουν το αργότερο έως τις 30 Ιουνίου 2010, τους νόμους, τους κανονισμούς και τις διοικητικές διατάξεις που απαιτούνται για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

Εφαρμόζουν τις διατάξεις αυτές από την 1η Ιουλίου 2010.

Οι διατάξεις αυτές, κατά τη θέσπισή τους από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Η διατύπωση της εν λόγω αναφοράς καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] Οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας, ΕΕ L 169 της 10.7.2000, σ. 1.

[2] ΕΕ C […] της […], σ. […].

[3] ΕΕ L 169 της 10.7.2000, σ. 1.